KENDELSE AFSAGT AF PRÆSIDENTEN FOR RETTEN FOR EU-PERSONALESAGER

20. januar 2016

Alain Laurent Brouillard

mod

Europa-Kommissionen

»Personalesag — ingen adgang til at deltage i prøverne i en udvælgelsesprøve — særlige rettergangsformer — begæring om foreløbige forholdsregler — uopsættelighed — foreligger ikke«

Angående:

Søgsmål anlagt i medfør af artikel 278 TEUF og artikel 157 EA samt artikel 279 TEUF, der finder anvendelse på Euratomtraktaten i henhold til denne traktats artikel 106A, hvorunder Alain Laurent Brouillard har nedlagt påstand om, at »Det Europæiske Personaleudvælgelseskontor (EPSO) tilpligtes som en midlertidig foranstaltning at tillade sagsøgeren at deltage i den næste fase af den almindelige udvælgelsesprøve EPSO/AD/306/15«, der er organiseret af EPSO for Den Europæiske Unions Domstol med henblik på oprettelse af en ansættelsesreserve af fransksprogede juristlingvister i lønklasse AD 7 (herefter »den omtvistede udvælgelsesprøve«).

Udfald:

Alain Laurent Brouillards begæring om foreløbige forholdsregler tages ikke til følge. Afgørelsen om sagens omkostninger udsættes.

Sammendrag

Særlige rettergangsformer — foreløbige forholdsregler — betingelser — uopsættelighed — alvorlig og uoprettelig skade — afvejning af samtlige interesser i sagen — sagsøgerens adgang til at deltage i prøverne i en udvælgelsesprøve — ingen uopsættelighed

(Art. 266 TEUF; Personalerettens procesreglement, art. 115, stk. 2)

Formålet med en sag om foreløbige forholdsregler er ikke at sikre erstatning for et tab, men at sikre den fulde virkning af dommen vedrørende sagens realitet. For at sidstnævnte målsætning kan opfyldes, skal de begærede forholdsregler være uopsættelige, dvs. at det for at undgå et alvorligt og uopretteligt tab for sagsøgeren er nødvendigt at foreskrive dem og tillægge dem retsvirkninger før afgørelsen i hovedsagen. Den part, der har fremsat begæring om anordning af de foreløbige forholdsregler, skal endvidere dokumentere, at vedkommende ikke kan afvente afgørelsen i hovedsagen uden at blive påført et sådant tab.

Sagsøgerens adgang til udvælgelsesprøverne, når denne ikke har fået tilladelse til at deltage i den omtvistede udvælgelsesprøve, kan således i princippet ikke anses for at være uopsættelig derved, at den ville gøre det muligt for sagsøgeren at undgå et alvorligt og uopretteligt tab, henset til, at det under alle omstændigheder, såfremt den anfægtede afgørelse i hovedsagen annulleres, tilkommer juryen og ansættelsesmyndigheden at træffe de foranstaltninger, som opfyldelsen af dommen indebærer, jf. artikel 266 TEUF, herunder ved rettens kontrol at søge en retfærdig løsning, der gør det muligt at genindsætte sagsøgeren i dennes rettigheder og fuldstændigt ophæve det tab, som denne har lidt, eller, såfremt dette ikke er tilfældet, fuldstændiggøre løsningen ved erstatningsforanstaltninger, for så vidt som betingelserne for institutionens ansvar uden for kontrakt over for sagsøgeren er opfyldt.

Desuden er sagsøgerens anbringender vedrørende de kommende datoer for udvælgelsesprøverne hypotetiske, de er ikke støttet i et konkret forhold, og de godtgør ikke, at den begærede foranstaltning er uopsættelig, mens en retfærdig løsning i forbindelse med gennemførelsen af en eventuel dom om annullation af den anfægtede afgørelse netop kunne bestå i en genåbning af den omtvistede udvælgelsesprøve i forhold til sagsøgeren.

(jf. præmis 11, 13 og 14)

Henvisning til:

Domstolen: kendelse af 25. marts 1999, Willeme mod Kommissionen,C-65/99 P(R), EU:C:1999:176, præmis 62

Retten i Første Instans: kendelse af 21. december 1995, Gimenez mod Regionsudvalget,T-220/95 R, EU:T:1995:218, præmis 38, af 10. september 1999, Elkaïm og Mazuel mod Kommissionen, T-173/99 R, EU:T:1999:168, præmis 25, af 15. maj 2000, Martín de Pablos mod Kommissionen,T-101/00 R, EU:T:2000:126, præmis 22, af 19. december 2002, Esch-Leonhardt m.fl. mod ECB,T-320/02 R, EU:T:2002:327, præmis 27, og af 19. juli 2004, Eppe mod Parlamentet, T-439/03 RII, EU:T:2004:242, præmis 32

Personaleretten: kendelse af 2. oktober 2013, Colart m.fl. mod Parlamentet,F-87/13 R, EU:F:2013:147, præmis 27